Komisijos reglamentas (EB) Nr. 6/2003
2002 m. gruodžio 30 d.
dėl krovinių gabenimo keliais statistinių duomenų platinimo
(tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1998 m. gegužės 25 d. Tarybos reglamentą (EB) Nr. 1172/98 dėl krovinių vežimo keliais statistinių ataskaitų [1], ypač į jo 6 ir 9 straipsnius,
kadangi:
(1) Krovinių vežimo keliais statistiniai duomenys, numatyti Reglamente (EB) Nr. 1172/98, turi būti naudojami kaip įmanoma labiau užtikrinant asmeninių duomenų įrašų konfidencialumą.
(2) Būtina užtikrinti atitinkamo lygio platinamos informacijos kokybę ir esamų statistinių duomenų serijų palaikymą.
(3) Siekiant baigti ruošti kelių transporto statistinius duomenis nacionaliniu lygiu, valstybėms narėms turi būti sudaryta galimybę naudotis tam tikrais duomenimis.
(4) Šiame reglamente numatytos priemonės atitinka Statistikos programų komiteto pateiktą nuomonę,
PRIĖMĖ ŠĮ REGLAMENTĄ:
1 straipsnis
Individualių duomenų įrašai, pagal Reglamentą (EB) Nr. 1172/98 valstybių narių perduodami Komisijai (Eurostatui), naudojami sudarant statistines lenteles, kuriose pateikiamas bendras dydis, gautas sudedant pagrindinius duomenis. Komisija (Eurostatas) gautas statistines lenteles platina vadovaudamasi 2 ir 3 straipsniuose nustatytomis nuostatomis.
2 straipsnis
Leidžiama platinti priede išvardintas statistines lenteles.
3 straipsnis
1. Lentelės vartotojams, kurie nėra valstybių narių nacionalinės institucijos, platinamos tik tuo atveju, jei kiekvienoje eilutėje būtų remiamasi įrašais apie ne mažiau kaip 10 transporto priemonių, atsižvelgiant į pateikiamą kintamąjį rodiklį. Jei eilutėje remiamasi įrašais apie mažiau nei 10 transporto priemonių, ji susumuojama su kitomis eilutėmis arba pakeičiama atitinkama vėliavėle. Ši taisyklė netaikoma priedo A punkte minimoms lentelėms.
2. Lentelės su bendrais dydžiais, gautais iš mažiau nei 10 transporto priemonių įrašų, gali būti pateikiamos už Bendrijos transporto statistiką atsakingoms valstybių narių nacionalinėms institucijoms, jei nacionalinės institucijos lentelėms, platinamoms kitiems vartotojams, taikys 1 dalyje nustatytą sąlygą.
4 straipsnis
Šis reglamentas įsigalioja dvidešimtą dieną po jo paskelbimo Europos Bendrijų oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2002 m. gruodžio 30 d.